Miltsiekte: Uitbreking bevestig gevare by Lesotho-grens, sê VL | Landbou
Vrystaat Landbou (VL) eis dat die nasionale departement van landbou en wetstoepassers die uitbreking van miltsiekte in Lesotho met die nodige erns beskou en beslissend optree om katastrofiese gevolge vir die Suid-Afrikaanse veebedryf te voorkom. 'n Uitbreking van dié siekte is naby Maseru in Lesotho bevestig.
Mnr. Francois Wilken, voorsitter van die VL, sê die organisasie het die afgelope 15 jaar pogings aangewend om die Suid-Afrikaanse regering van die gevare by die Lesotho-grens bewus te maak.
"Dit het telkens op niks uitgeloop nie en die owerheid het weggestap van sy verantwoordelikhede om sy burgers te beskerm in situasies soos dié wat nou ontstaan."
Hy sê die owerheid het herhaaldelik hofbevele verontagsaam. Die VL kon later nie bekostig om met hofgedinge voort te gaan nie. Nadat die jongste uitbreking bevestig is, is die tyd vir sloer en rompslomp egter verby.
"Ons eis saam met ander belanghebbendes in die vleisbedryf sterk optrede en verantwoordelikheid van die departement van landbou en wetstoepassers om die dreigende krisis met die nodige erns aan te pak." Hy sê 'n verbod op die invoer van vee en wol uit Lesotho sal nie die probleem oplos nie.
"Groot probleme by dié grens is veediefstal en onwettige weiding van vee vanuit Lesotho. Dit moet gesamentlik deur die Suid-Afrikaanse weermag, die Suid-Afrikaanse Polisiediens en veeartse wat onder die departement van landbou resorteer, aangepak word deur die nodige skutte in plek te stel. Die meeste vee kom onwettig oor die grens en nie by wettige toegangsroetes of grensposte nie."
'n Verdere bron van kommer vir die VL is die toename in plaasaanvalle deur Lesotho-burgers op boere in die Vrystaat, en selfs sover as die Wes-Kaap. Volgens Wilken sal die VL so spoedig moontlik dié situasie met die nodige owerheidsinstellings opper.
"Ons rig 'n versoek tot ons lede om alle toepaslike inligting aan die VL deur te gee sodat doelgerigte stappe gedoen kan word."